Source: http://mpsr.sk/index.php?navID=1&id=12265
Timestamp: 2017-12-16 09:07:13+00:00
Document Index: 10282419

Matched Legal Cases: ['§ 23', '§ 9', '§ 15', '§ 20', '§ 24', '§ 27', '§ 40']

Ministerstvo pôdohospodárstva a rozvoja vidieka SR - Aktuality - Nový zákon o poskytovaní podpory a dotácie v pôdohospodárstve a rozvoji vidieka
Zákon č. 280/2017 Z. z. upravuje pôsobnosť orgánov štátnej správy pri poskytovaní podpory v pôdohospodárstve a rozvoji vidieka (ďalej len „podpora“), pôsobnosť orgánov štátnej správy pri poskytovaní dotácie v pôdohospodárstve a rozvoji vidieka (ďalej len „dotácia“), postup a podmienky poskytovania podpory a dotácie, práva a povinnosti osôb v súvislosti s poskytovaním podpory a dotácie, Pôdohospodársky poradenský systém, konanie o priamych podporách a zodpovednosť za porušenie povinností ustanovených týmto zákonom.
Ďalej upravuje ochranu finančných záujmov Európskej únie v rámci Európskeho poľnohospodárskeho záručného fondu (EPZF) a Európskeho poľnohospodárskeho fondu pre rozvoj vidieka (EPFRV).
Z pohľadu žiadateľov o tzv. priame podpory je najvýznamnejšou zmenou úprava konania o priamych podporách, najmä v § 23 až 36. Na toto konanie sa účinnosťou zákona č. 280/2017 Z. z. nebude vzťahovať zákon č. 71/1967 Zb. správny poriadok v znení neskorších predpisov, okrem ustanovení § 9 až 13, § 15, § 20, § 24 a 25, § 27, § 40. Uvedená úprava sa bude vzťahovať na žiadosti od roku podávania žiadostí 2018, s výnimkou mimoriadnych opravných prostriedkov pri rozhodnutiach, ktoré nadobudli právoplatnosť pred 1. januárom 2018.